อ่อยฝากดอกดีปล่อยกู้ผ่อนต่ำกวาดเงินคนแก่
ธนาคารใช้ดอกเบี้ยล่อใจคนวัยเกษียณ กวาดต้อนเงินฝาก ปล่อยสินเชื่อบำเหน็จตกทอด
14 ต.ค. 2554

ธนาคารใช้ดอกเบี้ยล่อใจคนวัยเกษียณ กวาดต้อนเงินฝาก ปล่อยสินเชื่อบำเหน็จตกทอด
ธนาคารพาณิชย์หลายแห่งออกแคมเปญเงินฝาก เงินกู้ ที่คิดดอกเบี้ยจูงใจ เพื่อดึงเงินลูกค้าที่เกษียณอายุมาใช้บริการ โดยธนาคารกรุงไทยออกเงินฝากเพื่อผู้เกษียณ จ่ายดอกเบี้ยสูงทุกเดือน แถมประกันชีวิต ส่วนธนาคารกรุงเทพ เปิดสินเชื่อส่วนบุคคลอเนกประสงค์สำหรับข้าราชการบำนาญและที่เพิ่งเกษียณอายุในปีนี้ คิดดอกเบี้ยต่ำเอ็มแอลอาร์ลบ 0.375% หรือ 6.875% 
นายชัยณรงค์ เอื้อสิทธิชัย ผู้อำนวยการฝ่ายอาวุโส สายงานธุรกิจรายย่อยและเครือข่าย ธนาคารกรุงไทย เปิดเผยว่า ธนาคารได้ออกผลิตภัณฑ์เงินฝากกรุงไทยสบายใจวัยเกษียณ ระยะเวลาฝาก 60 เดือน จ่ายดอกเบี้ยสูงเป็นประจำทุกเดือน และในเดือนที่ 13 เป็นต้นไป ธนาคารจ่ายเงินต้นบางส่วนคืน เพื่อช่วยให้ผู้ฝากมีเงินใช้จ่ายในแต่ละเดือน รวมทั้งจัดทำบัตรเดบิตบลูไดมอนด์ ยกเว้นค่าธรรมเนียมแรกเข้า ค่าธรรมเนียมรายปี ตลอดระยะเวลาฝากเงิน ความคุ้มครองชีวิตจากอุบัติเหตุสูงสุด 5 แสนบาท ค่ารักษาพยาบาลจากอุบัติเหตุครั้งละ 1 หมื่นบาท ตั้งแต่วันนี้ถึงวันที่ 28 ก.พ. 2555
เงินฝากชุดนี้ ธนาคารกรุงไทยเปิดรับฝากขั้นต่ำ 1 ล้านบาท ระยะเวลาฝาก 60 เดือน จ่ายดอกเบี้ยเงินฝากประจำ 36 เดือน บวก 0.75% คงที่ตลอดระยะเวลาฝาก 60 เดือน หรือเท่ากับ 4.1% โดยจ่ายดอกเบี้ยทุกสิ้นเดือน และตั้งแต่เดือนที่ 13 เป็นต้นไปจะจ่ายเงินต้นบางส่วนคืนทุกเดือน โดยผู้ฝากสามารถเลือกรับคืนเดือนละ 11.5 หมื่นบาท เมื่อครบกำหนดฝาก 60 เดือน ธนาคารจะจ่ายคืนเงินต้นในส่วนที่เหลือ
“อยากแนะนำผู้ฝากให้แบ่งเงินประมาณ 30% มาฝากในบัญชีเงินฝากกรุงไทยสบายใจวัยเกษียณ และควรแบ่งเงินอีก 35% ไปลงทุนระยะยาว เพื่อให้ได้ผลตอบแทนที่สูงขึ้น อีก 35% ที่เหลือควรฝากระยะสั้น เพื่อให้มีสภาพคล่องไว้ใช้จ่ายในยามจำเป็น” นายชัยณรงค์ กล่าว
ด้านนายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ กล่าวว่า ธนาคารได้เปิดโครงการกู้เงินกับสถาบันการเงิน โดยนำสิทธิในบำเหน็จตกทอดไปเป็นหลักทรัพย์ประกันการกู้เงิน เพื่อช่วยให้ลูกค้ากลุ่มข้าราชการบำนาญสามารถขอสินเชื่อสำหรับใช้จ่ายเพื่ออุปโภคบริโภค ท่องเที่ยว ซื้ออุปกรณ์จำเป็น หรือสิ่งอำนวยความสะดวกได้ตามที่ต้องการ เพียงนำหนังสือรับรองสิทธิบำเหน็จตกทอดมาเป็นหลักประกันในการกู้ยืมกับธนาคาร
ทั้งนี้ ธนาคารจะปล่อยกู้ให้สูงสุด 100% ของยอดเงินบำเหน็จตกทอดคงเหลือ โดยคิดดอกเบี้ยลูกค้ารายใหญ่ชั้นดี (เอ็มแอลอาร์) ลบ 0.375% หรือ 6.875% และเปิดให้สามารถเลือกผ่อนเงินต้นพร้อมดอกเบี้ยเป็นรายเดือน หรือเลือกผ่อนชำระเฉพาะดอกเบี้ยถึง 30 ปี ที่ผ่านมีลูกค้ามาใช้บริการธนาคารแล้วกว่า 1.6 หมื่นราย